‘Seksrabbi’ se aanhoudingsvoorwaardes bespreekEliezer Berland in die hof. Foto: ANA Landdros Pravena Raghunandan het die saak tot Dinsdag uitgestel en ŉ versoek toegestaan dat twee van Berland se volgelinge en sy vrou voorlopig toegelaat word om vir hom kos te bring wat aan sy dieetvereistes voldoen. Sy het ook beveel dat Berland in ŉ enkelsel aangehou word. Themba Langa, Berland se regsverteenwoordiger, het vroeër versoek dat daar op sekere voorwaardes rondom Berland se aanhouding ooreengekom moet word. Hy het verduidelik dat die Kgosi Mampuru-gevangenis in Pretoria waar Berland tans aangehou word nie toelaat dat hy besoekers ná 15:00 ontvang of dat besoekers vir hom kos bring nie. Volgens Langa kan hierdie reëling nie werk nie, tensy Berland toegelaat word om by ŉ polisiestasie aangehou te word waar ŉ assistent daagliks vir hom vars kos kan bring. Nerisha Naidoo, die staatsaanklaer, het gesê daar is reeds met Berland se assistent gereël dat hy vir hom daagliks sal kos neem en dat die staat die moeite gedoen het om ŉ verpleegster te reël om Berland te daagliks te besoek. Volgens Naidoo kan die staat nie saamstem met die voorwaarde dat Berland besoekers ná 15:00 ontvang nie, omdat dit nie by die gevangenis toegelaat sal word nie. “Die staat maak ŉ groot fout. Berland het ŉ grondwetlike reg om sy geloofspraktyke te mag beoefen,” het Langa gesê. Langa het gesê dat daar baie polisiestasies is waar Berland aangehou kan word, maar dat die staat bloot wil hê dat hy in die Kgosi Mampuru-gevangenis aangehou moet word omdat die ŉ maksimum-sekuriteit-fasiliteit is. “Hy sal doodgaan. Hy is 79 jaar oud en hy kan nie toegewings maak oor sy geloof nie. Die staat kan nie keuses maak oor iets wat nie hul plek is nie,” het Langa gesê. Naidoo het voorgestel dat Berland na ŉ gevangenis in Johannesburg oorgeplaas word waar daar aan sy behoeftes voldoen kan word. Die saak is tot Dinsdag uitgestel.